Demersul jurnalistului de investigație Ovidiu Vanghele continuă cu o decizie judecătorească prin care PSD trebuie să ofere mai multe informații referitoare la mitingul organizat în această vară în București, pe 9 iunie.

Joi, Tribunalul București a decis că PSD trebuie să facă publice informațiile privind costurile organizării mitingului din 9 iunie, din Piața Victoriei.

Potrivit propriilor declarații, când a avertizat că se va adresa instanței, reprezentanții PSD i-au sugerat lui Ovidiu Vanghele să aștepte publicarea informațiilor în Monitorul Oficial, în 2019.

Ovidiu Vanghele a dat PSD în judecată și a câștigat, în primă instanță, Tribunalul București dându-i câștig de cauză.

Decizia judecătorilor nu este însă definitivă. Ea poate fi atacată la recurs.

În urmă cu puțin timp, pe pagina lui de Facebook, jurnalistul a prezentat integral pașii din demersul său de a fla mai multe informații despre costurile mitingului PSD din București.

”Am primit de la mai multi oameni rugamintea de a publica exact cererea pe care am adresat-o pesedeului, ca sa faca si ei cereri dupa modelul meu.

Evident ca o public, o gasiti mai jos. Atentie, insa, ca:

1. Pe langa intrebarile punctuale, e neaparata nevoie sa scrieti restul de lucruri;

2. Trebuie sa aveti avocat gospodar cand mergeti la instanta; eu am dat de doua ori in judecata pe 544/2001, o data MApN, unde am castigat definitiv, avand-o avocat pe Diana-Olivia Hatneanu, a doua oara acum, #pesedeaua, cu Elenina Nicuț, unde am castigat doar fondul (deocamdata). Nu mergeti singuri, e greu.

3. NEAPARAT sa aveti grija la termenele din lege. Procedura e tricky, deci recomand din nou sa vorbiti intruna cu un avocat.

4. Aveti grija la intampinari (la proc cu MApN nu mai tin minte daca am avut intampinari, la asta cu pesedeaua a facut Elenina raspunsul la intampinare);

5. Fiti destepti si dati-i in judecata, sa se invete ca legea e lege si pungasii sint pungasi;

6. Stiu, dureaza, dar merita.

Iata cererea mea despre mitingul PSD:

Buna ziua!

In temeiul Legii 544/2001 privind liberul acces la informatiile de interes public, in calitate de cetatean roman (si jurnalist la Centrul de Investigatii Media), va rog sa-mi raspundeti la urmatoarele intrebari:

1. Cate trenuri au fost folosite pentru a deplasa manifestantii din tara pentru mitingul de la Bucuresti din 9 iunie?

2. Cate autobuze si microbuze au fost folosite pentru a deplasa manifestantii din tara pentru mitingul de la Bucuresti din 9 iunie?

3. Intr-un tabel in format excel, va rog sa precizati exact cine si cat a platit pentru fiecare dintre aceste mijloace de transport (exemplu: trei vagoane de tren, ruta Iasi-Bucuresti, xxxx lei).

4. Va rog sa precizati, pentru fiecare dintre aceste mijloace de transport, care au fost transportatorii care le detin.

5. Va rog sa precizati ce companie s-a ocupat de scena si instalatii adiacente (ecranele a-v) pentru mitingul din 9 iunie.

6. Va rog sa precizati, in calitate de organizator al adunarii publice, cati oameni au participat la mitingul din 9 iunie din Piata Victoriei.

7. Va rog sa precizati, in calitate de organizator al adunarii publice, cat ati platit pentru televizarea in direct a meciului de tenis castgat de Simona Halep (finala Roland Garros) in beneficiul participantilor la mitingul din Piata Victoriei si cui anume au fost platiti acesti bani.

8. Va rog sa precizati care au fost costurile pentru drepturile de autor pentru coloana sonora (muzica) folosita in timpul adunarii publice din 9 iunie si cui au fost ele achitate.

9. Va rog sa precizati daca, la data de 9 iunie anul curent, partidul dumneavoastra mai inregistreaza datorii catre furnizori privati sau catre bugetele publice si in ce cuantum exact.

10. Va rog, in calitate de organizatori ai mitingului din 9 iunie, sa precizati cati participanti au murit si cati au avut nevoie de ingrijiri medicale pe drumul spre locul fixat pentru adunarea publica/inapoi catre casa si in timpul adunarii publice.

11. In ce a constat sprijinul acordat participantilor pe drum de acasa pana la locul adunarii publice si inapoi, precum si pe parcursul adunarii publice? Ma refer aici la cantitati punctuale de apa si mancare oferite de dumneavoastra, in calitate de organizator, participantilor la mitingul din 9 iunie.

12. In legatura cu intrebarea de la punctul anterior, pentru fiecare dintre aceste bunuri cu care ati sprijinit participantii, va rog sa precizati cine anume a platit si pentru ce exact.

Precizez ca, prin lege, toate entitatile care au acces la bani publici – inclusiv organizatia dumneavoastra, in calitate de partid parlamentar – sint obligate ca, in termenele prevazute de lege, sa raspunda tuturor intrebarilor formulate de cetateni in baza respectivului act normativ.

Va rog, de asemenea, sa-mi precizati in scris, printr-un raspuns la acest email, numarul sub care prezenta solicitare a fost inregistrata la organizatia dumneavoastra. Precizez ca solicitarea este adresata structurii centrale a PSD, care, conform legii, trebuie sa adune ea insasi raspunsurile de la filialele sale (care nu au personalitatea juridica) si sa raspunda dupa ce le va centraliza.

Precizez ca informatiile imi vor folosi atat pentru informarea mea, ca cetatean, cat si pentru eventuala realizare a unui material de presa.

In baza aceleiasi legi, precizez ca doresc ca raspunsul, sub forma ceruta pentru fiecare intrebare in parte, sa-mi fie furnizat pe email.

In egala masura, in spiritul transparentei, confirm ca va stau la dispozitie pentru orice clarificare asupra oricarei intrebari din cele de mai sus, fie la aceasta adresa de email, fie la numarul de telefon 072Xxxxxxx.

Va multumesc.

Ovidiu Vanghele

jurnalist Centrul de Investigații Media (CIM)”